SET หลังสงกรานต์พุ่งกว่า 12 จุด รับแรงหนุนหุ้นกลุ่มพลังงาน
SET หลังสงกรานต์พุ่งกว่า 12 จุด โดย ณ เวลา 10.26 น. ดัชนีอยู่ที่ระดับ 1,560.44 จุด บวก 12.61 จุด หรือ 0.81% ด้วยมูลค่าซื้อขาย 8,742.14 ลบ. ตามทิศทางตลาดตปท.-รับแรงหนุนหุ้นกลุ่มพลังงาน
16 เม.ย. 2558

ผู้สื่อข่าวรายงานว่า ตลาดหุ้นไทยต้นภาคเช้าพุ่งกว่า 12 จุด โดย ณ เวลา 10.26 น. ดัชนีอยู่ที่ระดับ 1,560.44 จุด บวก 12.61 จุด หรือ 0.81% ด้วยมูลค่าซื้อขาย 8,742.14 ล้านบาท
นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงดัชนีตลาดหุ้นไทยช่วงต้นภาคเช้าได้รับแรงหนุนของการปรับตัวเพิ่มขึ้นของหุ้นกลุ่มพลังงานที่ได้รับผลเชิงบวกจากราคาน้ำมันในตลาดโลกช่วง 4 วันที่ผ่านมาปรับเพิ่มขึ้น 8-10% อีกทั้งวานนี้ (15 เม.ย.) ราคาน้ำมันตลาดไนเม็กซ์ปรับขึ้นอีก 3.1 ดอลลาร์สหรัฐ/บาร์เรล
นอกจากนี้ตลาดหุ้นต่างประเทศเคลื่อนไหวอิงทางด้านบวกเป็นส่วนใหญ่ในช่วงที่ตลาดหุ้นไทยปิดทำการช่วงเทศกาลสงกรานต์ โดยเฉพาะตลาดหุ้นสหรัฐฯ และเช้าวันนี้ตลาดหุ้นอื่นในภูมิภาคเอเชียต่างก็เคลื่อนไหวในแดนบวกเป็นส่วนใหญ่เช่นกัน
 